DA Den Europæiske Unions Tidende CE 88/6

(2004/C 88 E/0007)

SKRIFTLIG FORESPØRGSEL E-0238/03

af Marjo Matikainen-Kallström (PPE-DE) til Kommissionen

(4. februar 2003)

Om: Afklaring af den nordiske dimensions status i budgettet

I sit svar på forespørgsel E-3670/01 (1) fastslog medlem af Kommissionen, Chris Patten følgende: »Kommissionen er som hovedregel modstander af, at der oprettes små tematiske eller specielle budgetposter, der gør det vanskeligere at forvalte EU-budgettet effektivt.«

Under henvisning til ovenstående udtalelse vil jer gerne bede Kommissionen om at præcisere en række forhold. Er den nordiske dimension således efter Kommissionens opfattelse tematisk? Vil den ud fra denne fortolkning også betragte MEDA-programmet som tematisk? Er den nordiske dimension og MEDA ikke ensartede EU-programmer?

Hvad forstår Kommissionen ved en effektiv forvaltning af EU-budgettet? Forekommer der ikke netop misbrug på de vidtfavnende budgetposter?

Svar afgivet på Kommissionens vegne af Christopher Patten

(3. marts 2003)

Den nordlige dimension er et vigtigt politisk initiativ, som har Kommissionens fulde støtte. Siden det blev lanceret, som besluttet af Det Europæiske Råd i Feira (juni 2000), har det stået klart, at den nordlige dimension skulle bygge på politisk dialog og koordination af EF-instrumenter. Den nordlige dimension kan derfor ikke sammenlignes med fuldstændigt forskellige rammer for EF-tiltag som f.eks. Meda-programmet.

Etableringen af en budgetpost for den nordlige dimension ville ikke være kohærent med de grundliggende kendetegn ved initiativet, som finansieres og fortsat vil blive finansieret over eksisterende EF-programmer. Dette grundprincip blev bekræftet både under ministermødet for den nordlige dimension, der fandt sted den 21. oktober 2002, og af Rådet (almindelige anliggender) på mødet den 22. oktober 2002. Retningslinjerne for den nye handlingsplan for den nordlige dimension, der er blevet godkendt af udenrigsministrene for medlemsstaterne og for de syv partnerlande (Den Russiske Føderation, Estland, Litauen, Letland, Polen, Norge og Island) og efterfølgende bekræftet af Rådet, indeholder ikke forslag om nogen ændringer af denne finansieringsmekanisme.

Initiativer under den nordlige dimension har siden 2000 modtaget betydelige midler fra Tacis-programmet for så vidt angår foranstaltninger i Rusland, fra programmerne Phare, Ispa og Sapard for kandidatlandenes vedkommende og fra Interreg i de berørte medlemsstater. For eksempel anvendes budgetposten (B7-521) for grænseoverskridende samarbejde fortrinsvis i forbindelse med den nordlige dimension; den underordnede post for Østersøen (B7-5211) tager udelukkende sigte på området for den nordlige dimension. Desuden har Kommissionen aktivt deltaget i oprettelsen af innovative finansieringsordninger som f.eks. miljøpartnerskaber under den nordlige dimension, som Kommissionen har ydet 50 mio. EUR til over en periode på tre år.

Den nylige 2002-årsrapport om gennemførelsen af handlingsplanen for den nordlige dimension (2) giver et godt overblik over de mange forskellige aktiviteter, der gennemføres inden for rammerne af den nordlige dimension. Kommissionen er overbevist om, at det ikke ville være muligt at yde en så betydelig støtte på så mange forskellige områder, hvis der kun fandtes en enkelt budgetpost for den nordlige dimension.

(1) EFT C 301 E af 5.12.2002, s. 19.

(2) SEK(2002)1296.